Tshwane speaker tydelik geskorsArgieffoto: DA/Facebook Die Gautengse departement van samewerkende regering en tradisionele sake het aangekondig dat hulle Tshwane se speaker, Katlego Mathebe, vir ses maande sonder betaling skors. Dit kom nadat Mathebe tydens ŉ omstrede raadsvergadering op 5 Desember geweier het om oor ŉ vergadering van die raad toesig te hou, waartydens ŉ mosie van wantroue teen haar ingedien sou word. Volgens LUR Lebogang Maile, het die speaker haar wetlike pligte versuim deur nié oor die vergadering toesig te hou nie, selfs al was daar ŉ botsing van belange, soos Mathebe beweer het. Die LUR sê Mathebe het versuim om ŉ bevredigende verduideliking vir haar gedrag te verskaf en dat dit ŉ doelbewuste poging deur die speaker was om die vergadering (en dus die mosie teen haar) omver te werp. “Nog ŉ mosie van wantroue is op ŉ vergadering in Januarie bespreek, maar die vergadering het in chaos ontaard. Mathebe kon ook daarvoor nie ŉ verduideliking bied nie,” sê Maile. “Die manier waarop die speaker haar belange beskerm het, ongeag die nagevolge, laat veel te wense oor. Daarom is ons van mening dat die betrokke raadslid die gedragskode oortree het en het die departement geen ander keuse as om haar vir ses maande sonder betaling te skors nie,” sê Maile. Die skorsing is tree in werking op die datum wat die speaker die departement se skorsingsbrief in ontvangs neem. Die DA het egter Donderdag in ŉ verklaring teruggekap en Maile se besluit om Mathebe te skors as “boelietaktiek” beskryf. “Die DA sal nie ingee aan boelietaktiek nie. Ons het reeds ons prokureurs opdrag gegee om die howe te nader in ŉ poging om hierdie onwettige optrede te laat hersien,” sê John Steenhuisen, leier van die DA. “Ons het die LUR ook reeds skriftelik versoek om sy besluit terug te trek.” Hy sê Maile se besluit is ŉ bevestiging wat Suid-Afrikaners reeds weet, naamlik dat die ANC slegs hul eie belange dien en die reg gebruik en misbruik soos wat dit hulle pas. “Wanneer ANC-raadslede mistrap en betrek word by korrupsie, word daar nie teen hulle opgetree nie,” sê Steenhuisen.